รัฐบาล จัดทำแผนปฏิบัติการค้นหาเฝ้าระวังป้องกันโรคระดับอำเภอและหมู่บ้าน ดูแลประชาชนและแรงงานต่างด้าวที่เดินทางกลับภูมิลำเนา
รัฐบาล จัดทำแผนปฏิบัติการค้นหาเฝ้าระวังป้องกันโรคระดับอำเภอและหมู่บ้าน ดูแลประชาชนและแรงงานต่างด้าวที่เดินทางกลับภูมิลำเนา นายเทวัญ ลิปตพัลลภ รัฐมนตรีประจำสำนักนายกรัฐมนตรี ในฐานะ?ผู้อำนวยการศูนย์ข้อมูลมาตรการแก้ไขปัญหาจากโรคติดเชื้อโควิด-19 แถลงข่าวถึงสถานการณ์ล่าสุดของโรคโควิด -19 ผ่านศูนย์แถลงข่าว ตึกสันติไมตรี ทำเนียบรัฐบาล ว่า จากสถานการณ์การแพร่ระบาดของโรคที่เพิ่มขึ้นต่อเนื่อง รัฐบาลได้ขอความร่วมมือประชาชนในกรุงเทพมหานครและปริมณฑล ให้พำนักอยู่บ้าน งดเดินทางไปต่างจังหวัด ยอมรับว่าหลังจากมีการประกาศปิดสถานที่ต่างๆ เป็นการชั่วคราว ตั้งแต่วันที่ 22 มีนาคมจนถึงวันที่ 12 เมษายน 2563 ส่งผลให้ประชาชนและแรงงานต่างด้าวที่ได้รับผลกระทบเดินทางกลับภูมิลำเนา ซึ่งรัฐบาลไม่สามารถห้ามได้ แต่ได้มีมาตรการรองรับ โดยคณะกรรมการโรคติดต่อแห่งชาติ ได้จัดทำหนังสือถึงผู้ว่าราชการจังหวัดทุกจังหวัด จัดทำแผนปฏิบัติการค้นหาเฝ้าระวังป้องกันโรคระดับอำเภอและหมู่บ้านคัดกรองผู้ที่เดินทางมาจากพื้นที่เสี่ยงให้แยกตัวสังเกตการณ์ 14 วันตามหลักของกระทรวงสาธารณสุข ทั้งนี้ การแพร่ระบาดของเชื้อไวรัสโควิด -19 ไม่ได้มีเฉพาะในประเทศไทย แต่ที่กรุงวอชิงตัน ประเทศสหรัฐอเมริกา ได้รับรายงานว่ามีคนไทยเสียชีวิตจำนวน 1 คน กระทรวงการต่างประเทศ จะดำเนินการช่วยเหลือ พร้อมขอบคุณรัฐบาลจีนที่ได้บริจาคเวชภัณฑ์ให้ทางการไทย ส่วนมาตรการเยียวยาผู้ได้รับผลกระทบ คณะรัฐมนตรีจะออกมาตรการต่างๆ เพิ่มเพื่อเป็นการช่วยเหลือในวันพรุ่งนี้นายแพทย์ทวี โชติพิทยสุนนท์ ผู้ทรงคุณวุฒิคณะกรรมการโรคติดต่อแห่งชาติ ที่ปรึกษากรมการแพทย์และกรมควบคุมโรค เห็นว่าโรคดังกล่าวเป็นโรคระบาดรุนแรง ซึ่งสิ่งสำคัญคือความร่วมมือร่วมใจ และดำเนินการตามมาตรการที่กระทรวงสาธารณสุขกำหนดอย่างเคร่งครัด เพื่อช่วยป้องกันการแพร่เชื้อ พร้อมยอมรับว่า การแพร่เชื้อทางอากาศเกิดขึ้นได้ แต่ไม่มาก ขึ้นอยู่กับสถานการณ์ ดังนั้นมาตรการรักษาระยะห่างทางสังคมช่วยได้ พร้อมแนะนำประชาชนที่เดินทางกลับภูมิลำเนา ให้ปฏิบัติตามคำแนะนำอย่างเคร่งครัด เพื่อป้องกันการแพร่กระจายของเชื้อ